*PROJEKTS*

**LATVIJAS REPUBLIKAS MINISTRU KABINETS**

2016. gada \_\_\_.\_\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_ \_\_.§)

**Noteikumi par valsts budžeta dotāciju pedagogu darba samaksai**

**privātajās izglītības iestādēs**

Izdoti saskaņā ar

[Izglītības likuma](http://m.likumi.lv/ta/id/50759-izglitibas-likums) [14. panta](http://m.likumi.lv/ta/id/50759-izglitibas-likums#p14) 3. punktu un 59. panta otro daļu,
 [Vispārējās izglītības likuma](http://m.likumi.lv/ta/id/20243-visparejas-izglitibas-likums) [4. panta](http://m.likumi.lv/ta/id/20243-visparejas-izglitibas-likums#p4) 3.3 punktu

1. Noteikumi nosaka kārtību, kādā aprēķina un sadala valsts dotāciju (turpmāk – dotācija) privātajām izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un akreditētām privātajām vispārējās pamatizglītības un vispārējās vidējās izglītības iestādēm, kā arī akreditētām privātajām profesionālās pamatizglītības, arodizglītības un profesionālās vidējās izglītības iestādēm pedagogu (turpmāk **–**  pedagogi) darba samaksai.

2. Dotāciju pedagogu darba samaksai un valsts sociālās apdrošināšanas obligātajām iemaksām izglītības iestāde saņem, ja tā Valsts izglītības informācijas sistēmā līdz kārtējā gada 5. septembrim ir ievadījusi un apstiprinājusi informāciju par bērnu, skolēnu un audzēkņu skaitu kārtējā gada 1. septembrī (pa klasēm (grupām) un izglītības programmām), kuriem saskaņā ar Izglītības likuma 3.pantu ir tiesības uz izglītību.

3. Pedagogu darba samaksas noteikumos noteiktajām pedagogu profesionālās darbības kvalitātes piemaksām nepieciešamo dotāciju izglītības iestāde saņem, ja tā papildus šo noteikumu [2. punktā](http://m.likumi.lv/doc.php?id=267454#p2) minētajam līdz attiecīgā gada 5. septembrim ir iesniegusi Izglītības un zinātnes ministrijā vai attiecīgajā nozares ministrijā informāciju par 3., 4. un 5. kvalitātes pakāpi ieguvušo valsts finansēto pedagogu mēneša darba algas likmju skaitu kārtējā gada 1. septembrī.

4. Izglītības iestāde, kas īsteno akreditētas profesionālās pamatizglītības, arodizglītības vai profesionālās vidējās izglītības programmas, saņem dotāciju, ja tā papildus šo noteikumu [2. punktā](http://m.likumi.lv/doc.php?id=267454#p2) minētajai kārtībai līdz kārtējā gada 30. maijam ir noslēgusi līgumu ar Izglītības un zinātnes ministriju vai attiecīgās nozares ministriju par valsts noteikto finansēto vietu skaitu.

5. Izglītības un zinātnes ministrija dotāciju periodam no kārtējā gada 1. septembra līdz nākamā gada 31. augustam nosaka, pamatojoties uz šo noteikumu 2. un 3. punktā minēto informāciju par bērnu, skolēnu un audzēkņu skaitu un pedagogu mēneša darba algas likmju skaitu kārtējā gada 1. septembrī.

6. Izglītības un zinātnes ministrija nosaka dotācijas apmēru izglītības iestādei, kas īsteno pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un akreditētas pamatizglītības un vispārējās vidējās izglītības programmas, atbilstoši normatīvajam aktam par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs. Aprēķinot normētā skolēnu skaita attiecību pret vienu pedagoga mēneša darba likmi tālmācības izglītības programmās, piemēro proporciju 16,5 : 1.

7. Izglītības un zinātnes ministrija vai attiecīgās nozares ministrija nosaka dotācijas apmēru izglītības iestādei, kas īsteno akreditētas profesionālās pamatizglītības, arodizglītības vai profesionālās vidējās izglītības programmas, atbilstoši normatīvajiem aktiem par kārtību, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas.

8. Rīkojumu par dotācijas sadali izdod izglītības un zinātnes ministrs vai attiecīgās nozares ministrs, un Izglītības un zinātnes ministrija vai attiecīgās nozares ministrija saskaņā ar finansēšanas plānu pārskaita finansējumu konkrētai izglītības iestādei uz kontu Valsts kasē, kuru izglītības iestāde drīkst izmantot tikai no Izglītības un zinātnes ministrijas saņemtā finansējuma administrēšanai.

9. Piešķirto valsts budžeta līdzekļu saņemšanai izglītības iestāde slēdz līgumu ar Izglītības un zinātnes ministriju vai attiecīgās nozares ministriju par piešķirto valsts budžeta līdzekļu izlietošanu.

10. Izglītības iestāde līdz kārtējā gada 15. septembrim Izglītības un zinātnes ministrijā vai attiecīgās nozares ministrijā iesniedz pārskatu par dotācijas izlietojumu (pielikums) par periodu no kārtējā gada 1. janvāra līdz 31. augustam un līdz nākošā gada 15. janvārim – par periodu no iepriekšējā gada 1. septembra līdz iepriekšējā gada 31. decembrim, pievienojot Valsts kases izdrukas.

11. Izglītības un zinātnes ministrija vai attiecīgās nozares ministrija ir tiesīga:

11.1. grozīt izglītības iestādei noteikto dotācijas apmēru, ja valsts budžetā kārtējam gadam tiek grozīts šim mērķim paredzēto līdzekļu apmērs;

11.2. pārtraukt dotācijas izmaksu, ja:

11.2.1. izglītības iestādei ir anulēta pamatizglītības, arodizglītības vai vidējās izglītības programmas akreditācija vai beidzies tās termiņš;

11.2.2. izglītības iestādei ir anulēta attiecīgās programmas īstenošanai izsniegtā licence vai beidzies tās derīguma termiņš;

11.2.3. izglītības iestāde nav iesniegusi pārskatu par dotācijas izlietojumu šo noteikumu 10. punktā noteiktajos termiņos un kārtībā;

11.3. samazināt nākamā perioda dotācijas apmēru par pārskata periodā neizlietoto summu, ja naudas līdzekļu atlikums Valsts kases kontā pārsniedz viena mēneša piešķirtās dotācijas apmēru;

11.4. pieprasīt izglītības iestādei 30 dienu laikā atmaksāt valsts budžetā pedagogu atalgojumam neizlietoto finansējumu un atlīdzināt nepamatoti izlietoto finansējumu.

12. Atzīt par spēku zaudējušiem Ministru kabineta 2014.gada 1.jūlija noteikumus Nr.371 “[Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes](http://likumi.lv/doc.php?id=267454)” (Latvijas Vēstnesis, 2014, 133., 241. nr.).

13. Noteikumi stājas spēkā 2016. gada 1. septembrī.

14. Noteikumu regulējums attiecībā uz arodizglītības un profesionālās vidējās izglītības programmās nodarbināto pedagogu darba samaksas finansēšanu stājas spēkā 2017. gada 1. janvārī.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:
 Valsts sekretāre Līga Lejiņa

06.07.2016.

791

L.Buceniece, 67047830

liga.buceniece@izm.gov.lv